Утрау комендатураһы һәм уның хәрби хеҙмәткәрҙәре, беренсенән, уларҙың ҡул аҫтындағы кешеләргә ҡарата үҙ бурыстарын аңлап етмәгән һәм, икенсенән, килеп тыуған катастрофанан аптырашта ҡалғандар, тип фаразлап була. Башҡаса таяҡтар, бигерәк тә винтовкалар прикладтары менән туҡмау системаһын һәм трудпоселенецтарҙы берәмләп атыуҙы бер нисек тә баһалап булмай. Бындай етәкселек һәм тәрбиәләү ысулдары утрауҙа беренсе көндәрҙән үк башланған ниндәй булһа ла кешелек ойошмаһының тарҡалыуына етди ярҙам ғына була. Был тарҡалыуҙың төп күрһәткесе кешене кеше ашау /людоедство булһа, уның массауи формалары башҡаса кәүҙәләнә: утрауҙа ысынында хөкөм һөргән мародерҙар бандалары һәм шайкалары барлыҡҡа килә. Бандалар кешеләргә баржаларҙа уҡ көн күрһәтмәй, трудпоселенецтарҙан икмәк, кейемде тартып ала, кешеләрҙе туҡмай һәм үлтерә. Бында инде, утрауҙа, ысын мәғәнәһендә, тәүге нәүбәттә, аҡсаһы һәм алтын тештәре булған кешеләргә һунар ойошторола. Уларҙың хужаһы бик тиҙ юҡҡа сыға, ә һуңынан ҡәбер ҡаҙыусылар аҡтарылған ауыҙлы кешеләрҙе күмә башлайҙар